TASCO ปรับขึ้นกว่า 3% กูรูมองงบฯกลับมาฟื้นใน Q3/59 แนะนำ “ซื้อ”
TASCO บวกกว่า 3% กูรูเล็งงบฯกลับมาฟื้นตัวใน Q3/59 จากอุปสงค์ในประเทศที่แข็งแกร่ง ณ เวลา 15.47 น. ราคาอยู่ที่ 26.75 บาท บวก 0.75 บาท หรือ 2.88% ด้วยมูลค่าซื้อขาย 671.94 ล้านบาท โดยบล.ทิสโก้ แนะนำ"ซื้อ" ให้ราคาเป้าหมาย 36 บาท
3 ส.ค. 2559

ผู้สื่อข่าวรายงานว่า ราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO ณ เวลา 15.47 น. ราคาอยู่ที่ 26.75 บาท บวก 0.75 บาท หรือ 2.88% ด้วยมูลค่าซื้อขาย 671.94 ล้านบาท  โดยเปิดตลาดที่ 26.25 บาท ราคาปรับตัวขึ้นสูงสุดที่ 27 บาท และราคาปรับตัวลงต่ำสุดที่ 26 บาท
ด้านบล.ทิสโก้ ระบุในบทวิเคราะห์ฯแนะ “ซื้อ” หุ้น บมจ.ทิปโก้แอสฟัลท์ (TASCO) โดยมีมูลค่าที่เหมาะสม 36 บาท แม้คาดผลประกอบการอ่อนแอลงในไตรมาส 2/59 แต่คาดว่าฟื้นตัวในไตรมาส 3/59 หลังอุปสงค์ภายในประเทศที่แข็งแกร่งในปีนี้ เนื่องจากงบทำถนนที่เพิ่มขึ้น 24% จากปีก่อน ขณะที่การส่งออกไปยังอินโดนีเซีย และเวียดนามฟื้นตัวในช่วงครึ่งหลังปีนี้
ทั้งนี้ คาดว่าผลประกอบการของ TASCO ในไตรมาส 2/59 จะปรับตัวลดลง 38.9% จากช่วงเดียวกันของปีก่อน  และ 27.7% ในไตรมาสก่อน เป็น 810 ล้านบาท เนื่องมาจากยอดขายที่ลดลงเมื่อเทียบปีต่อปี และไตรมาสต่อไตรมาส รวมถึงมีอัตรากำไรที่ลดลง โดยคาดรายได้ลดลง 41.2% จากงวดปีก่อน และ 6.7% จากไตรมาสก่อน ตามยอดขายที่ลดลง 0.7 ล้านตัน เป็น 0.6 ล้านตัน เนื่องจากการส่งออกไปยังเวียดนามและอินโดนีเซียที่ลดลง จากปัจจัยตามฤดูกาล
ในขณะที่อุปสงค์ภายในประเทศยังแข็งแกร่ง แม้จะชะลอตัวลงเมื่อเทียบต่อไตรมาส และคาดว่าอัตรากำไรจะลดลงจาก 25.1% ในช่วงไตรมาส 1/59 เป็น 20% เนื่องจากราคาของ Asphalt ที่ปรับตัวช้ากว่าราคาน้ำมัน และด้วยอัตรากำไรที่ลดลงทำให้บริษัทชะลอการส่งออกลงจนกว่าราคาของ Asphalt จะปรับขึ้นตามราคาน้ำมันดิบ และทำให้อัตรากำไรเพิ่มขึ้นในไตรมาส 3/59